ડેપ્યુટેશન એટલે આમ તો હંગામી નિમણૂક. પણ સ્ટેટ બૅન્કની મીઠાખળી બ્રાન્ચ આજે 2013માં જ્યાં છે તે બિલ્ડીંગમાં જ આવેલી મેડિસર્જ – એચ.સી.જી. હૉસ્પિટલમાં / HCG Hospital, Ahmedabad / http://www.hcgahmd.com/ તેમને ફેફસાનું કૅન્સર હોવાનું નિદાન થયું. ના એ નિદાન હંગામી નહોતું, કાયમી હતું. દિવસ, ના સાંજ હતી. મંગળવાર, 7મી ઑગસ્ટની સાંજ. જીવનમાં અચાનક અંધારું ઉતરી આવ્યું હોય તેવું લાગે એવી સાંજ. બસ એ પછી દવાઓ – સારવાર અને કૅન્સર નિષ્ણાત હોવા ઉપરાંત પારિવારિક સ્વજન એવા ડૉ. પંકજભાઈ શાહની / Pankaj Shah Dr. / http://hoomfindia.org/ અંગત દરકારથી બરાબર અઢી મહિના – અગિયાર અઠવાડિયા પપ્પા અમારી વચ્ચે રહ્યા. ફરી પાછી એ જ મંગળવાર, 23મી ઑક્ટોબરની સવાર. ત્રણ દીકરાઓના પરિવાર સાથે અમેરિકા રહેતા મોટાકાકાએ (હસમુખભાઈ શાહ / Hasmukh Shah / http://www.youtube.com/user/HasuHasmukh) બે દેશો વચ્ચેના સમય તફાવતને કારણે નાના ભાઈને જન્મદિનની શુભેચ્છા પાઠવવા બીજા દિવસની સવારે જ નવ વાગ્યાની આસપાસ ફોન કર્યો. માંદગી, સારવારની અને અન્ય પારિવારિક વાતોના અંતે પપ્પાએ ખૂબ સારું ગાઈ શકતા મોટાભાઈ સમક્ષ ગીતો સાંભળવાની ઇચ્છા વ્યક્ત કરી. મોટાકાકાએ સચીન દેવ બર્મન / Sachin Dev Burman અને કે.સી. ડેનું / K.C. Dey એક-એક ગીત દૂર દેશાવર રહ્યે ફોનમાં જ ગાઈ સંભળાવ્યું. એ પછી દસ – દસ પાંચનો સમય. ધોયેલા કપડાં ગેલેરીમાં સુકવવા જતી શિલ્પાએ તેમના છેલ્લા શ્વાસ જોયા – ન જોયા અને એ ચાલી નીકળ્યા. જમવાનું બનાવતી મમ્મીએ રોટલી-ભાખરીના વધેલા ગુલ્લાંને બાજુ પર હડસેલ્યા તો મેં સવારનું છાપું. ગેસની બંધ થતી જતી જ્યોત જોતાં જાણે કે અનુભવાય કાળી ડિબાંગ રાત્રિનો પ્રારંભ.